Nos Conradus, Dei gracia episcopus Aboensis, vniuersis ad quorum noticiam presentes poterint peruenire salutem et bonorum omnium continuum incrementum. Quia insaciabile cupidinis desiderium adeo quorundam rectorum scolarium animos sua hactenus illaqueauerat prauitate, vt christifidelium elemosinas, pauperibus scolaribus ex longi temporis retroacti consuetudine debitas, sibipsi non expauerant perperam vendicare, qui videlicet insolitorum censuum ta[l]lias singulis pene parrochiis imponentes interdum vadia siue inpigneraciones, interdum jntegram jniqui census pensionem, antequam de Ioco se transferant ab ipsis suis scolaribus consueuerant extorquere, vnde sepe contactum est, nobis insciis, vt qui plus in blado uel pecunia, variorum (ͻ: variis?) pellibus aut aliis rebus obtulerant, pinguiorem sue mendicitatis districtum, licet paruj uel nullius meriti extiterint aut minimo tempore scolis vacauerint, optinebant, studiosis et modestis inhumaniter paruipensis. Nos igitur huiusmodi detestandis abusibus et grauaminibus officij nostri pastoralis diligencia volentes occurrere, sanciuimus cum venerabilis capituli nostri consensu presenti statuto perpetue valituro, quod rectores scolarium futuris temporibus instituendi et beneficiati expensis liberis et salario scolastico consueto, non beneficiati vero vltra victum et salarium predictos parrochia Lund in autumpno et parrochia Hawhu in hyeme sint contenti. Qui autem amplius a quoquam scolarium temere presumpserint exigere, eundem excommvnicacionis sentencie ipso facto decernimus subiacere, a qua nequibit prius absoluj, quam sit exactum illi, cuj tale quid ademptum fuerit reddiderit cum effectu. Jllos eciam simili volumus anathemate teneri, qui libros scole scienter alienauerint, aut sibi nequiter vsurpauerint, aut causam aliis suo neglectu dederint vsurpandi, et qui inhabiles sciencia et moribus uel quouis morbo uel vicio laborantes studiose presentauerint ad sacros ordines promouendos. Accepcius enim non ambigimus fore ipsi Deo nostro bonorum paucitate quam reproborum numerositate in sua ecclesia deseruiri. Datum Abo die Jouis octaua Augusti annj mcdlxxxij, nostro sub secreto.